# Ορθόδοξη Εκκλησία στην Αμερική

| Ορθόδοξη Εκκλησία στην Αμερική |
| --- |
|  Το έμβλημα της Ορθόδοξης Εκκλησίας στην Αμερική |
| Ιδρυτής | * Άγιος Αλέξιος του Wilkes-Barre
* Άγιος Ερμάνος της Αλάσκα
* Άγιος Ιννοκέντιος της Αλάσκα
 |
| Ανεξαρτησία | Ρωσική Ορθόδοξη Εκκλησία 1963 |
| Αναγνώριση | Το αυτοκέφαλο αναγνωρίζεται από τη Ρωσική (από το 1970), τη Βουλγαρική, τη Γεωργιανή, την Πολωνική και την Τσεχική και Σλοβακική Εκκλησία |
| Μητροπολίτης | Τύχων |
| Έδρα | Νέα Υόρκη, ΗΠΑ |
| Επικράτεια |  ΗΠΑ |
| Κυριότητες | ΗΠΑ, Καναδάς, Μεξικό, Νότια Αμερική |
| Γλώσσα | Αγγλικά, Εκκλησιαστική σλαβική, Αλβανικά, Βουλγαρικά, Ρουμανικά, Γαλλικά, Αλεουτικά, Τλινγκίτ, γλώσσα Γιούπικ Κεντρικής Αλάσκας |
| Δικτυακός τόπος | oca.org |

Η **Ορθόδοξη Εκκλησία στην Αμερική** (συντομογραφία: **ΟΕΑ**, αγγλικά: *Orthodox Church in America* ή *OCA*) αποτελεί εκκλησιαστικό σώμα της Ανατολικής Ορθοδόξου Εκκλησίας στη Βόρεια Αμερική, το οποίο θεωρείται ότι έλαβε καθεστώς της αυτοκεφαλίας από την Ρωσική Ορθόδοξη Εκκλησία, χωρίς ωστόσο αυτό να θεωρείται κανονικό και νόμιμο κατά το κανονικό εκκλησιαστικό δίκαιο και τυγχάνει περιορισμένης αναγνώρισης και αποδοχής.

Η αυτοαποκαλούμενη ΟΕΑ αναγνωρίζεται εν μέρει ως αυτοκέφαλη, μόνον από την Ρωσική Ορθόδοξη Εκκλησία, την Βουλγαρική Ορθόδοξη Εκκλησία, την Γεωργιανή Ορθόδοξη Εκκλησία, την Ορθόδοξη Εκκλησία της Πολωνίας και την Ορθόδοξη Εκκλησία της Τσεχίας και Σλοβακίας. Αποτελείται από περισσότερες από 700 ενορίες, ιεραποστολές, κοινότητες, μοναστήρια και ιδρύματα στις Ηνωμένες Πολιτείες, τον Καναδά και το Μεξικό. Το 2011 είχε, κατά μια σχετική εκτίμηση, 84.900 μέλη στις ΗΠΑ.

Επικεφαλής της θεωρείται ο Αρχιεπίσκοπος Τύχων (Μόλλαρντ).

## Ιστορία

Η ΟΕΑ έχει τις ρίζες της σε μια ιεραποστολή που ιδρύθηκε από οκτώ Ρώσους Ορθόδοξους μοναχούς στην Αλάσκα, τότε μέρος της Ρωσικής Αμερικής, το 1794. Εξελίχθηκε σε πλήρη επισκοπή της Ρωσικής Ορθόδοξης Εκκλησίας αφού οι Ηνωμένες Πολιτείες αγόρασαν και ενσωμάτωσαν την Αλάσκα από τη Ρωσική Αυτοκρατορία το 1867. Στα τέλη του 19ου αιώνα, η Ρωσική Ορθόδοξη Εκκλησία είχε αναπτυχθεί και σε άλλες περιοχές των Ηνωμένων Πολιτειών, λόγω της άφιξης μεταναστών από περιοχές της Ανατολικής και Κεντρικής Ευρώπης, πολλοί από τους οποίους προέρχονταν από Ανατολικές Καθολικές Εκκλησίες ("Ελληνοκαθολικοί") και τη Μέση Ανατολή. Αυτοί οι μετανάστες, ανεξαρτήτως εθνικότητας ή εθνοτικής καταγωγής, ενώθηκαν υπό μια ενιαία Βορειοαμερικανική επισκοπή της Ρωσικής Ορθόδοξης Εκκλησίας, παρά το γεγονός ότι βάσει του κανονικού δικαίου, η εκκλησιαστική εποπτεία των εδαφών της Διασποράς ανήκει στο Οικουμενικό Πατριαρχείο.

Η πρώτη Παναμερικανική Εκκλησιαστική Σύνοδος (Πενσυλβάνια, 5-7 Μαρτίου 1907).
Μετά την επικράτηση της Οκτωβριανής Επανάστασης από τους Μπολσεβίκους και τις διώξεις κατά της Εκκλησίας στη Ρωσία, ο Πατριάρχης Τύχων της Μόσχας εξέδωσε το 1920 διάταγμα που επέτρεπε την προσωρινή αυτοδιοίκηση των ρωσικών ενοριών του εξωτερικού που είχαν χάσει την επικοινωνία με το κέντρο.

Βασιζόμενες σε αυτό, οι ρωσικές ενορίες στην Αμερική αυτοανακηρύχθηκαν το 1924 σε «Ρωσική Ορθόδοξη Ελληνοκαθολική Εκκλησία στην Αμερική» (γνωστή ευρύτερα ως Μετροπόλια) υπό τον Μητροπολίτη Πλάτωνα (Rozhdestvensky). Η δομή αυτή λειτούργησε *de facto* για δεκαετίες, στερούμενη όμως επίσημης κανονικής αναγνώρισης από το Οικουμενικό Πατριαρχείο και την πλειονότητα των λοιπών Ορθοδόξων Εκκλησιών. Η κανονική αυτή εκκρεμότητα περιπλέχθηκε περαιτέρω το 1970, όταν το Πατριαρχείο Ρωσίας προχώρησε στη μονομερή χορήγηση «αυτοκεφαλίας» στη Μετροπόλια, η οποία μετονομάστηκε σε «Ορθόδοξη Εκκλησία στην Αμερική», πράξη που το Οικουμενικό Πατριαρχείο καταδίκασε ως άκυρη και ως εισπήδηση στα κανονικά του προνόμια.

Σήμερα, οι ιεράρχες της OCA συμμετέχουν στη Συνέλευση Κανονικών Ορθοδόξων Επισκόπων των ΗΠΑ (η οποία τελεί υπό την μόνιμη προεδρία της Ελληνικής Ορθόδοξης Αρχιεπισκοπής Αμερικής του Οικουμενικού Πατριαρχείου). Σε αντίθεση με άλλες δικαιοδοσίες, η ΟΕΑ δεν συνδέεται πλέον θεσμικά με μια συγκεκριμένη ξένη υπηκοότητα, καθώς η πλειονότητα των μελών και του κλήρου της είναι γεννημένοι στις Ηνωμένες Πολιτείες. Διατηρεί ωστόσο μειονοτικές εθνοτικές επισκοπές (για Ρουμάνους, Βούλγαρους και Αλβανούς), ενώ οι λειτουργικές, ψαλτικές και αρχιτεκτονικές της παραδόσεις αντικατοπτρίζουν ευρέως τη Ρωσική τεχνοτροπία και αισθητική.

## Αναγνώριση

Η παραχώρηση «αυτοκεφαλίας» από το Πατριαρχείο Ρωσίας το 1970, υπό τον επιχειρησιακό έλεγχο της KGB της ΕΣΣΔ, καταδικάστηκε έντονα από το Οικουμενικό Πατριαρχείο ως πράξη που παραβίαζε τους ιερούς κανόνες και το κανονικό δίκαιο, υπερέβαινε την δικαιοδοσία της Ρωσικής Ορθόδοξης Εκκλησίας και συνιστούσε εισπήδηση στα κανονικά εδάφη και τη δικαιοδοσία του Οικουμενικού Πατριαρχείου στη Βόρεια Αμερική, κυρίως βάσει του 28ου Κανόνα της Δ΄ Οικουμενικής Συνόδου.

Το Οικουμενικό Πατριαρχείο, τα λοιπά Πρεσβυγενή Πατριαρχεία (Αλεξανδρείας, Αντιοχείας, Ιεροσολύμων) και η πλειονότητα των λοιπών Αυτοκεφάλων Εκκλησιών αρνούνται σταθερά να αναγνωρίσουν την ΟΕΑ ως «Αυτοκέφαλη Εκκλησία», αποδεχόμενες προσωρινά μόνο την εσωτερική της αυτοδιοίκηση. Αντίθετα, το καθεστώς αυτό αναγνωρίζεται επίσημα μόνο από το Πατριαρχείο Ρωσίας και ορισμένες Αυτοκέφαλες Εκκλησίες με σλαβική επιρροή, που ευθυγραμμίζονται με αυτό.

Αν και η αμφισβητούμενη αυτοκεφαλία της αποτελεί αντικείμενο πολιτικής και εκκλησιαστικής διαμάχης, αυτή δεν βλάπτει την ευχαριστιακή κοινωνία των πιστών μεταξύ της ΟΕΑ και της ευρύτερης Ανατολικής Ορθόδοξης Εκκλησίας.

## Παραπομπές

## Εξωτερικοί σύνδεσμοι

* Πολυμέσα σχετικά με το θέμα  Ορθόδοξη Εκκλησία στην Αμερική στο Wikimedia Commons
* (Αγγλικά) Επίσημος ιστότοπος